**Fylkesmannen i Nordland, Tom Cato Karlsen**

**Tale på sámij álmmukbiejvve, Árran Lulesamisk senter, Drag, 6. februar 2020**

Buoris gájka ja vuorbbe biejvijn, gierres oahppe, åpåadiddje, skåvllå jådediddje ja suokhanoajvve! Muv namma l Tom Cato Karlsen, ja mån lav fylkamanne nordlanten. Munji l stuorra ávvo oadtjut dijá siegen ávudallat dáv stuorra biejvev.

Jeg skal ikke skryte på meg at jeg snakker eller behersker lulesamisk i stor grad, men jeg er stolt over det lille jeg kan, og jeg forsøker hele tiden å lære meg nye ord og setninger, og å bruke språket. Og det er det samiske språket, og den nye kommunen som dere bor i, som jeg vil ha hovedfokus på i talen min i dag.

Det å kunne snakke og forstå lulesamisk er viktig for meg. Like etter at jeg var utnevnt til fylkesmann i Nordland 1. januar i 2019, fikk jeg muligheten til å starte på et nybegynnerkurs i lulesamisk språk. Etter å ha lært meg ungarsk mer eller mindre flytende på 90-tallet, så hadde jeg lenge hatt en drøm om å lære meg et annet av de finsk-ugriske språkene – lulesamisk.

For ca. 10 år siden ringte jeg til Lars Magne på Árran, og bestilte et lulesamisk språkkurs for å begynne å lære meg litt på egen hånd, men det ble aldri skikkelig tid til å sette seg ned for å lære seg noe særlig. Men for ett år siden så fikk jeg altså muligheten til å sette meg på skolebenken, med Naima Khan Nergård som dyktig lærer. Bruce Moren Duollja sa på en konferanse en gang at lulesamisk var et vakkert og umistelig språk. Det fikk jeg virkelig oppleve selv da jeg begynte å lære lulesamisk.

Men det var ikke før jeg møtte Sander Andersen fra NRK Sapmi, at jeg skjønte hvor mye det faktisk betydde at fylkesmannen lærte seg lulesamisk. Frem til den dagen hadde jeg bare tenkt på dette som noe som jeg selv ønsket å lære meg, men da gikk det opp for meg at jeg som fylkesmann, ved å gå foran og lære meg språket, folket og kulturen å kjenne, kan bidra til å øke interessen både for lulesamisk språk, kultur og tradisjon.

Fylkesmannen i Nordland, som embete, har i mange år hatt et stort engasjement for lulesamisk og vi deltar i mange ulike fora for å styrke og utvikle lulesamisk språk og kultur. Det er gledelig å se at et språk som tidligere var fryktet å dø ut, de siste årene har satt nye rekorder i antall barn som har et lulesamisk språktilbud i barnehagen, elevrekord når det gjelder elever som har lulesamisk i grunnskolen og rekord i antall studiepoeng i lulesamisk avlagt ved universitetet. Dette viser at lulesamisk språk er i sterk framgang, og i formell utdanning har språket aldri stått sterkere.

Jeg er godt kjent med at oppgang i elevtallet skaper utfordringer i den andre enden, siden vi har for få lulesamiske lærere. Vi har initiert og bidratt i den største rekrutteringssatsingen for å få flere lærere som noen gang har vært gjennomført. Heldigvis har vi lulesamisk på lærerutdanninga, men det vil ta noen år før de er ferdige. I mellomtida har vi samarbeidet tett med Hamarøy kommune for å siderekruttere allerede utdannede lærere slik at de får undervisningskompetanse i språket. Jeg kan garantere at vi fra fylkesmannens side vil gjøre alt vi kan for å bidra til at lulesamisk språk skal styrkes videre og at alle elever som ønsker det får opplæring i språket.

Når vi er samlet her på Árran vil jeg benytte anledningen til å skryte av den enorme jobben dere har gjort for lulesamisk språk og kultur, ja for hele det lulesamiske samfunnet i over 25 år. Uten innsatsen til Árran tror jeg det ville vært vanskelig å se for seg at språket skulle være i en slik framgang i dag. I dag ses det samiske heldigvis i større grad på som noe positivt. Mange av pionerene på Árran jobbet langt mer i motvind de første årene der ikke alle støttet opp om arbeidet. At man ikke ga opp skal vi være glade for i dag.

Bevisstheten rundt viktigheten av tidlig innsats i språkutviklingen blir stadig sterkere. Det er av stor betydning for lulesamisk språk at Árran har en egen lulesamisk barnehage der lulesamisk er det språket som i all hovedsak blir brukt. Uten barnehagen på Árran og den lulesamiske opplæringa på Drag skole ville det neppe vært mange å rekruttere til lulesamisk lærerutdanning og lulesamisk bachelor.

I tillegg har Árran gjort en enorm jobb med å skape både uformelle og mer formelle språkarenaer slik at det språket barna og også voksne lærer faktisk har møteplasser der man kan benytte språket, så det ikke blir bare et nettverksspråk som brukes i spesielle sammenhenger.

Jeg skal innrømme at det er stort for meg å få være her sammen med dere i dag, 6. februar 2020. Som fylkesmann så representerer jeg også en stat, som opp gjennom tidene ikke har behandlet den samiske befolkningen pent. Og jeg kan ikke fri meg for tanken på skjebnens ironi i dag, når jeg som fylkesmann står her og åpner talen min på nettopp det språket som myndighetene ikke ville at mange av dere skulle bruke for ikke mange tiår siden. Å se en økende nysgjerrighet for det samiske, er en glede å oppleve, og jeg håper at vi om få år kan få oppleve at alle barn i vår region kan tilbys samiskopplæring både i barnehagen og i grunnskolen, uavhengig av om de har samisk bakgrunn eller ikke.

Jeg tenker at det også er på sin plass å si noen ord om den nye kommunen som dere nå bor i. Dere er nå inne i første driftsfase av prosessen som har ledet frem til den nye samiske språkforvaltningskommunen Hamarøy. Det har vært en lang og krevende prosess frem til 01.01.2020, men det vil også bli en krevende periode nå, hvor en ny organisasjon og nye måter å jobbe på skal sette seg. I denne perioden er det viktig at man har tillit til hverandres gode intensjoner, og jeg vil benytte anledningen til å understreke ansvaret *alle* har for å skape det rommet som tilliten skal bygges i. I arbeidet med Jasska har Árran hatt en sentral rolle som brobygger, og har gjennom sitt delprosjekt vært en sterk bidragsyter til at Jasska vant Justis- og beredskapsdepartementets samarbeids og samordningspris for arbeid mot vold i nære relasjoner. Jeg håper at man kan bygge videre de gode erfaringene man har gjort seg i dette samarbeidet mellom innbyggere, kommune, stat, og en rekke andre offentlige og private aktører. Jasska er et bevis på hvor mye man kan få til når hele samfunnet står sammen, og har gitt resultater resten av Norge ønsker å lære av!

Til slutt vil jeg nok en gang spesielt takke alle de som arbeidet for at det lulesamiske språket skulle overleve den gangen dere jobbet mot alle odds. Det er flott å se at språket nå er i medvind, og dere skal være stolte over det samiske, både språket, kulturen og folket. Det har vært en ære og en glede å få tilbringe denne store dagen sammen med dere her på Drag i dag. Gratulerer med dagen, vuorbbe biejvijn!